Foilsiú iarratais ar cheadú leasaithe, nach mionleasú é, ar shonraíocht táirge de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 233/13)

Leis an bhfoilsiú seo, tugtar an ceart chun cur i gcoinne chur i bhfeidhm an leasaithe de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilsithe seo.

IARRATAS AR CHEADÚ LEASAITHE AR SHONRAÍOCHT TÁIRGE AINMNIÚCHÁN TIONSCNAIMH/TÁSCA GEOGRAFACHA FAOI CHOSAINT NACH MIONLEASÚ É

Iarratas ar cheadú leasaithe i gcomhréir leis an gcéad fhomhír d’Airteagal 53(2) de Rialachán (AE) Uimh. 1151/2012

“Scalogno di Romagna”

Uimh AE: PGI-IT-1539-AM01- 11.1.2021

STFC ( ) TGFC (X)

1. Grúpa iarrthach agus leas dlisteanach

Grúpa: Consorzio Scalogno di Romagna [Cumann Cosanta Scalogno di Romagna];

Seoladh: C/o Comune di Riolo Terme, Via Aldo Moro 2, 48025 Riolo Terme – Ravenna, Italy

R-phost: consorzioscalognodiromagna@gmail.com

Tá an “Consorzio Scalogno di Romagna” i dteideal iarratas ar leasú a chur isteach de bhun Airteagal 13(1) d’Fhoraithne Beartais Uimh. 12511 an 14 Deireadh Fómhair 2013 ón Aireacht Talmhaíochta, Bia agus Foraoiseachta.

2. Ballstát nó tríú tír

An Iodáil

3. Ceannteideal sa tsonraíocht táirge dá ndéanann an leasú/leasuithe difear

☐ Ainm an táirge

☒ Tuairisc an táirge

☒ Limistéar geografach

☒ Cruthúnas ar thionscnamh

☒ Modh táirgthe

☒ Nasc

☒ Lipéadú

☒ Eile [le sonrú]

4. An cineál leasaithe/leasuithe

☐ Leasú ar shonraíocht táirge STFC nó TGFC cláraithe nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

☒ Leasú ar shonraíocht táirge STFC nó TGFC cláraithe nár foilsíodh Doiciméad Aonair (ná doiciméad coibhéiseach) ina leith nach bhfuil le cáiliú mar mhionleasú i gcomhréir leis an tríú fomhír d’Airteagal 53 (2) de Rialachán (AE) Uimh. 1151/2012

5. Leasú nó leasuithe

Tuairisc an táirge

Airteagal 2:

Tá “Tagraíonn an tásc ‘Scalogno di Romagna’ go heisiach do bhleib oinniúin an speicis ascalonicum Allium.”

leasaithe agus forlíonta mar seo a leanas:

Tá “Tagraíonn an tásc ‘Scalogno di Romagna’ go heisiach do bhleibín oinniúin an speicis ascalonicum Allium, éicitíopa Romagna. Tá cruth fadaithe cosúil le fleascán ar bhleibín an ‘Scalogno di Romagna’, le craiceann righin ar an taobh amuigh a bhféadfadh réimse dathanna ó bhuí go crón, odhar, donn nó liath a bheith air, agus is é bán go corcra riabhach an réimse dathanna ar an taobh istigh. Tá fréamhacha fillte fada agus duilleoga éadroma glasa, barrchaolaithe ar an éicitíopa Romagna. Nuair a bhaintear iad bíonn na bleibíní nasctha le chéile i nglac agus bíonn fréamhacha líonta éagsúla bleibíní fite fuaite lena chéile. Bíonn boladh géar astu. Tá blas milis éadrom orthu atá níos cosúla le hoinniún ná le gairleog. Tá a dtréithe aramatacha gar do thréithe fhine na liliaceae agus tá tionchar ag na méideanna móra sulfair a ghlacann siad ón ithir orthu, méis-eilimint atá mar chomhartha sóirt ag a bhlas agus a bholadh. Itear iad úr nó triomaithe, agus is minic a chaomhnaítear in ola iad. Leis na na saintréithe sin go léir dealaítear iad ó chineálacha eile seallóide iad.”

Leis na leasuithe sin déantar cur síos níos cruinne ar an gcineál táirge a léirítear leis an éicitíopa Romagna, cineál atá san áireamh freisin i sonraíocht táirge chomhtháite Réigiún Emila Romagna.

Baineann na breiseáin le tréithe a fhágann go bhfuil an “Scalogno di Romagna” éasca le haithint agus go bhfuil sé an-difriúil le haon chineál eile seallóide.

Is saintréithe iad a bhain go sonrach leis an táirge riamh agus rinneadh iad a dhoiciméadú go fótagrafach freisin. Tá cur síos á dhéanamh orthu ar bhealach níos fearr anois chun go mbeidh sé níos éasca ag tomhaltóirí an tseallóid a aithint agus chun tasc na ndaoine atá freagrach as rialú cáilíochta a éascú.

Baineann an leasú seo freisin le pointe 5b) den achoimre agus tá feidhm aige maidir le pointe 3.2 den doiciméad aonair.

Limistéar geografach

Tá leasú ar ainm Chúige Forlì sa tsonraíocht, a athainmníodh mar“Cúige Forlì-Cesena”; ní dhéanann an t-athrú seo difear don limistéar táirgthe.

Baineann an leasú seo freisin le pointe 5c) den achoimre agus tá feidhm aige maidir le pointe 4 den doiciméad aonair.

Cruthúnas ar thionscnamh

Luaitear i dtéacs bunaidh Airteagal 5 reachtaíocht nach bhfuil i bhfeidhm a thuilleadh; cuirtear an méid seo a leanas in ionad na míre ar chruthúnas ar thionscnamh:

“Déantar monatóireacht ar gach céim sa phróiseas táirgthe, agus taifeadtar gach ionchur agus aschur. Déantar inrianaitheacht an táirge a ráthú ar an mbealach sin, agus trí na ceapacha clárlainne talún ar a bhfástar an táirge chomh maith leis na táirgeoirí agus na pacálaithe a iontráil i liostaí atá á mbainistiú ag an gcomhlacht iniúchta, agus trí na cainníochtaí a tháirgtear a dhearbhú don chomhlacht cigireachta. Beidh gach duine nádúrtha agus dlítheanach a iontrálfar ar na liostaí ábhartha faoi réir a iniúchta ag an gcomhlacht cigireachta i gcomhréir leis an tsonraíocht táirge agus leis an bplean cigireachta gaolmhar.”

Modh táirgthe

— Sonraítear na coinníollacha a bhaineann leis an gcosc ar shíolchur coinligh ar shlí níos gonta.

Is leor an abairt “Ní mór 5 bliana ar a laghad a bheith caite sular féidir Scalogno a fhás ar an gceapach talún chéanna’chun an toirmeasc sin a chur in iúl. Dá bhrí sin, tá an frása ”Ní cheadaítear síolchur coinligh’iomarcach agus scriosadh é.

— Tugtar soiléiriú ar chleachtais chomharbais barr chun aon amhras a sheachaint a d’fhéadfadh a bheith ann faoina léiriú agus cumadh leagan nua níos soiléire den mhéid atá luaite cheana féin sa tsonraíocht, i.e. nach féidir “Scalogno di Romagna” a fhás i ndiaidh a chéile le plandaí ar solanaceae iad, le biatais ná le cabáistí. Seo a leanas an abairt athfhoclaithe: “Tá sé toirmiscthe freisin é a shaothrú i ndiaidh a chéile le plandaí ar solanaceae iad, le biatais ná le cabáistí.”

— Maidir le modhanna síolchuir, tá úsáid bleibíní den speiceas Alliumascalonicum, éicitíopa Romagna, éigeantach toisc, i gcomhréir leis an méid atá léirithe sa chuid ar an nasc leis an limistéar tionscnaimh, nach féidir “Scalogna di Romagna” a fhás ach amháin trí bhleibíní den éicitíopa ar leith a athphlandú. Déantar an abairt ‘Ní mór an phlandáil a dhéanamh idir mí na Samhna agus mí na Nollag, agus beidh an fómhar ar siúl ó mhí an Mheithimh an bhliain dár gcionn’a fhorlíonadh dá bhrí sin mar a leanas: “Ní mór an phlandáil a bheith ar siúl idir mí na Samhna agus mí na Nollag, agus úsáid á baint as bolgáin den speiceas Allium ascalonicum, éicitíopa Romagna, agus beidh an fómhar ar siúl ó mhí an Mheithimh an bhliain dár gcionn.”

— Ar deireadh, sainmhínítear go beacht táirgeadh uasta an aonaid, atá léirithe cheana ag 6-8 tona in aghaidh an heicteáir (8 dtona in aghaidh an heicteáir) chun seiceálacha a éascú.

Baineann an leasú seo freisin le pointe 5e) den achoimre.

Nasc leis an gcomhshaol

Níl an téacs a bhaineann leis an nasc leis an gcomhshaol san áireamh sa tsonraíocht reatha a rinneadh in 1997. Dréachtaíodh téacs dá bhrí sin ina ndéantar cur síos ar an nasc leis an gcomhshaol atá sa doiciméad a taisceadh ar DOOR cheana féin, agus cuireadh leis faisnéis stairiúil eile a bhaineann leis an gcáil atá ar “Scalogno di Romagna”.

Ina theannta sin, sa bhreis ar an méid atá luaite cheana féin sa tsonraíocht agus san achoimre, tugaimid faoi deara an tréith bhunúsach nach ndéanann sí bláthchinn, tréith a bhaineann go sonrach leis an “Scalogno di Romagna”.

Dá bhrí sin, déantar téacs na sonraíochta a fhorlíonadh mar seo a leanas:

‘Tá an nasc idir “Scalogno di Romagna” agus an limistéar geografach bunaithe ar cháil an táirge. Tá aithne ar “Scalogno di Romagna” mar éicitíopa seallóide ar leith a bhfuil a saintréithe féin aici atá difriúil le cineálacha eile ar an margadh.

Is talamh chnocach atá oiriúnach chun “Scalogno di Romagna” a fhás, talamh a mbíonn ithreacha atá idir meánuigeach agus créúil aici, í tirim, lán de photaisiam agus d’ábhar orgánach, í nochta agus dea-dhraenáilte. Is saintréith iad na hithreacha sin de chuid an droma sléibhe cailce ar a dtugtar “La Vena dei Gessi Romagnola” [Féith Chailce Romagna], a théann trí chuid mhór den limistéar táirgthe agus atá ina shaintréith de chuid an limistéir ar fad, tionchar á imirt aige air agus alcaileacht áirithe á cur aige sna hithreacha aige ann. Tá aithne ar an dúiche táirgthe mar limistéar spá freisin, áit a bhfuil comhchodanna sulfaracha na hithreach agus an uisce mar shaintréithe de.

Mar sin, tá tionchar ag na tréithe comhshaoil seo sna comhchodanna sulfaracha ar na tréithe aramatacha atá ag teaghlach na liliaceae.

Mar gheall ar fhlóra miocróbach na hithreach ina mbíonn ghníomhaíocht einsímeach leanúnach le linn stórála nó triomaithe, forbraíonn an dea-bholadh milis íogair atá ina shainghné de “Scalogno di Romagna”, ach forbraíonn an boladh géar freisin.

Gné shuntasach de “Scalogno di Romagna” is ea nach ndéanann sí bláthchinn; dá bhrí sin is é athchur na mbleibíní an t-aon mhodh amháin inar féidir é a fhás agus an t-aon mhodh atá údaraithe. De bharr na saintréithe sin coinníodh dúchas géiniteach an éicitíopa agus a shaintréithe ar leith ar feadh na gcéadta bliain toisc nach mbíonn aon mhalartú nádúrtha pailine ná aon mhalartú pailine le fórsa ar siúl le speicis eile, rud a chiallaíonn nach ndearnadh an tras-síolrú nó na hidirghabhálacha géiniteacha air is gnách do na cineálacha eile ar an margadh.

Níor aimsíodh “Scalogno di Romagna” riamh san fhiántas, rud a chiallaíonn gur shaothraigh na pobail Cheilteacha a thug go Romagna í táirge bunaidh agus barántúil nach bhféadfaí a mhalartú, a mheascadh nó a athsholáthar le haon bhleibín eile de theaghlach na liliacea.

Tá nasc soiléir idir an “Scalogno di Romagna” agus an ceantar áitiúil: a tháirgeoirí, lena n-áirítear iad siúd a fhásann na seallóidí ar chúpla méadar cearnach ina ngairdín cistine féin; a bhuíochas dóibh freisin, níor cailleadh an cumas an bua luachmhar seo a chur ar aghaidh chuig talamh fhlaithiúil Romagna. Tá scileanna na dtáirgeoirí an-tábhachtach freisin maidir leis na bleibíní a roghnú, rud a dhéanann siad ar bhealach an-oilte. Tá cuid de na bleibíní sábháilte beartaithe lena gcaitheamh agus úsáidtear na cinn a bhfuil meánmhéid agus cruth níos cuartha orthu le haghaidh athchurtha, de ghnáth.

Luann roinnt scríbhneoirí an táirge seo, mar shampla Corrado Contoli, a rugadh agus a chónaigh in Lugo. Ina leabhar ón mbliain 1963, “Guida alla veritiera cucina romagnola” [Treoirleabhar d’fhíorchócaireacht Romagna], tá moladh don tseallóid sa chaibidil ar “Bhéilí muiceola” atá ceannródaíoch agus corraitheach. Luann Graziano Pozzetto teistiméireachtaí eile maidir leis an gcur síos ar an táirge agus a úsáid in oidis gan áireamh ón gcéad seo caite ina leabhar “Lo scalogno di Romagna. Cibo per Venere ‘ [Scalogno di Romagna - Food for Venus], a foilsíodh sa bhliain 2001. Bhain roinnt cócairí áitiúla úsáid as an “Scalogno di Romagna” chun béilí éagsúla a ullmhú, lena n-áirítear Tarcisio Raccagni den iar-bhialann “Gigiolè” i Brisighella; bhí sé mar aidhm aige cócaireacht mheánaoiseach a fháil ar ais sna dinnéir a eagraíodh do na Féilte Meánaoiseacha cáiliúla in Brisighella.

Faightear sleachta ar líne freisin ina ndéantar doiciméadú ar dhea-cháil “Scalogno di Romagna” agus a úsáid mar bhlastán d’ullmhú béilí éagsúla nó arna leasú in ola, ar láithreáin ghréasáin ar nós Giallo Zafferano, La Gazzetta del Gusto, Buonissimo, Geisha Gourmet agus Taccuini Gastrosofici.

Scéal álainn eiseamláireach is ea scéal “Scalogno di Romagna ”, a baineadh amach a bhuí le príomhról an chumainn Proloco di Riolo Terme, cumann a chruthaigh an chéad “Fiera dello Scalogno di Romagna” sa bhliain 1993, féile a bhíonn ar siúl i gcónaí gach bliain ag deireadh mhí Iúil.’

Baineann an leasú seo freisin le pointe 5f) den achoimre agus tá feidhm aige maidir le pointe 5 den doiciméad aonair.

Seiceálacha

Is mar seo a leanas atá foclaíocht an téacs ar sheiceálacha nach bhfuil san áireamh sa tsonraíocht reatha:

‘Déantar comhlíonadh na sonraíochta táirge a fhíorú i gcomhréir le hAirteagal 37 de Rialachán (AE) Uimh. 1151/2012. Is é Check Fruit an comhlacht rialaithe atá freagrach as an tsonraíocht a fhíorú. Tá sé bunaithe in Via Dei Mille 24, 40121 Bologna, Italy, Teil. +39 0516494836, Facs + 39 0516494813, R-phost: info@checkfruit.it.’

Baineann an leasú seo freisin le pointe 5(g) den achoimre.

Lipéadú

Leasaítear Airteagal 7 mar a leanas:

1.

— Leasaíodh an abairt:

‘I ngach cás, ní mór coimeádáin a shéalú ionas nach mbainfear an t-ábhar amach gan an coimeádán a bhriseadh.’

mar seo a leanas:

‘I ngach cás, ní mór an phacáistíocht a shéalú ionas nach mbainfear an t-ábhar amach gan an phacáistíocht a bhriseadh.’

Cuireadh an focal ‘confezione’ [pacáistíocht] atá níos oiriúnaí, in ionad an fhocail ‘contenitore’ [coimeádán] (sa bhuntéacs Iodáilise).

— Leasaíodh an abairt: ‘Ní mór na focail “Scalogno di Romagna” a bheith ar na coimeádáin, agus díreach ina dhiaidh sin na focail “Indicazione Geografica Protetta” [Tásc Geografach faoi Chosaint], i gcló den mhéid céanna.’

go dtí an leagan seo:

‘Ní mór clib a bheith ar an bpacáistíocht, ar na bréid nó ar na glaca leis na focail “Scalogno di Romagna”, agus díreach ina dhiaidh sin na focail “Indicazione Geografica Protetta” [Tásc Geografach faoi Chosaint], i gcló den mhéid céanna.’

Tá feidhm anois leis an oibleagáid clib a úsáid ina bhfuil faisnéis ar na cineálacha pacáistithe go léir. Tá an fhaisnéis is gá sa chlib agus is féidir í a chur in oiriúint go héasca do na cineálacha éagsúla pacáistíochta dá bhforáiltear sa tsonraíocht.

— Maidir leis an abairt seo a leanas: ‘Caithfidh gach cineál pacáistíochta a bheith údaraithe ag Réigiún Emilia Romagna.’

scriosadh í toisc nach bhfuil sí ag teacht leis an reachtaíocht reatha.

— Maidir leis an abairt seo a leanas: ‘Arna iarraidh sin do na táirgeoirí lena mbaineann, féadfar siombail ghrafach a úsáid. Freagróidh an tsiombail seo d’íomhá ghrafach, lena n-áirítear aon dath tagartha, de chuid an lógó fhíoraigh nó an lógó shonraigh gan débhrí, ar dath tagartha é nach mór a úsáid i gcónaí in éineacht leis an tásc geografach.’

mar seo a leanas:

‘Ní mór an lógó sainiúil thíos a thaispeáint de réir na híomhá grafaí a léirítear.’

Dá bhrí sin, tá sé éigeantach siombail ghrafach a úsáid, lena n-áirítear an comhad teicniúil a chuireann síos ar a saintréithe.

— Leasaíodh an abairt: ‘Ní mór an fhoclaíocht “Prodotto in Italia” [Arna tháirgeadh san Iodáil] a bheith ar bhaiscí atá beartaithe lena n-onnmhairiú freisin.’

go dtí an leagan seo:

‘Ní mór an fhoclaíocht “Prodotto in Italia” [Arna tháirgeadh san Iodáil] a bheith ann freisin.’

Tá sé éigeantach na focail ‘Arna tháirgeadh san Iodáil’ a úsáid ar lipéid do na baisceanna go léir, ní hamháin dóibh siúd atá beartaithe lena n-onnmhairiú, chun béim a leagan freisin, chun leasa thomhaltóirí na hIodáile, gur táirge é a fhástar san Iodáil.

Baineann an leasú seo freisin le pointe 5h) den achoimre agus tá feidhm aige maidir le pointe 3.6 den doiciméad aonair.

Eile

Pacáistíocht

2. Airteagal 6: ‘Nuair a scaoiltear le haghaidh tomhaltais é, ní mór na saintréithe seo a leanas a bheith ag “Scalogno di Romagna”: A) táirge úr: - glaca de thart ar 500 gram ceangailte os cionn an gcoiléar, ceangailte le raifia ag an mbun. B) táirge tirim: 1) glaca de bhleibíní dar meáchan thart ar 500 g. Ní mór na glaca a bheith comhdhéanta de bhleibíní aonchineálacha mórmhéide. Ceanglaítear go han-docht iad le raifia os cionn bharr an bhleibín, agus gearrtar na duilleoga 5 cm os cionn an cheangail. 2) bréid. Ní mór na bleibíní a shórtáil, a bhréadú leis na duilleoga amháin nó ag baint úsáid as raifia. 3) bleibíní triomaithe i líon beag plaisteach de 100 g.’

mar seo a leanas:

‘Nuair a scaoiltear le haghaidh tomhaltais é, ní mór na saintréithe seo a leanas a bheith ag ‘Scalogno di Romagna’:

A) táirge úr: — glaca idir 100 g agus 1 kg, iad ceangailte le raifia nó snáithín eile de thionscnamh glasraí.

B) táirge triomaithe: 1) glaca idir 100 g agus 1 kg, iad ceangailte ag an mbun le raifia nó snáithín eile de thionscnamh glasraí. Ní mór na glaca a bheith comhdhéanta de bhleibíní aonchineálacha. Ní mór iad a bheith ceangailte go han-docht os chionn barr an bhleibín, agus na duilleoga a bheith gearrtha 5 cm os cionn an cheangail. 2) glaca de bhleibíní roghnaithe, ar mhéid aonchineálach agus iad bréidithe leis na duilleoga amháin nó le raifia nó snáithín glasra eile. 3) líonta, málaí nó cliathbhoscaí séalaithe: féadfar bleibíní triomaithe ar mhéideanna éagsúla agus gan aon fhréamhacha a phacáil i líonta, i málaí nó i gcliathbhoscaí séalaithe d’ábhar atá oiriúnach do phacáistiú earraí bia, dar meáchan idir 100 g agus 5 kg.

Féadfar na táirgí a thuairiscítear thuas a scaoileadh freisin le haghaidh tomhaltais i bpacáistíocht a dhéantar d’adhmad, de phlaisteach, de pháipéar, de chairtchlár nó d’ábhair ghlasra nádúrtha i gcomhréir leis an reachtaíocht atá i bhfeidhm.

Ceadaítear freisin an táirge a dhíol ag an díolphointe i gcodanna ó phacáistíocht shéalaithe nó ó chliathbhoscaí ar choinníoll gur cuireadh an táirge in urranna sonracha nó i gcoimeádáin shonracha ar a dtaispeántar go soiléir an fhaisnéis chéanna atá riachtanach don phacáistíocht dá dtagraítear sa tsonraíocht táirge.

Féadfar na bleibíní atá beartaithe lena bpróiseáil a sheachadadh ar an mórchóir freisin, i bpacáistí nó i gcoimeádáin a chomhlíonann an reachtaíocht atá i bhfeidhm agus atá marcáilte go soléite agus go sofheicthe ar thaobh amháin ar a laghad leis na focail ‘Scalogno di Romagna TGFC beartaithe lena próiseáil’.

Tugadh an t-airteagal faoin bpacáistíocht cothrom le dáta chun é a oiriúnú do riachtanais reatha an mhargaidh, an nós imeachta um thíolacadh a shimpliú agus foráil a dhéanamh maidir le glaca idir 100 g agus 1 kg agus pacáistíocht i líonta, málaí nó cliathbhoscaí a chur leis.

De bhreis ar fhaisnéis a chur ar fáil ar an bpacáistíocht lena gcuirtear níos mó cineálacha pacáistithe ar fáil don tomhaltóir, rinneadh simpliú ar láimhseáil an táirge nach bhfuil beartaithe ach lena phróiseáil. Go deimhin, is gnách an táirge a chaomhnaítear in ola a úsáid nó táirgí bia nó ullmhúcháin bia áirithe a shaibhriú leis an ‘Scalogno di Romagna’. Leis an leasú seo is féidir an táirge atá beartaithe lena phróiseáil a phacáistiú ‘ar an mórchóir’.

Baineann an leasú seo freisin le pointe 5(h) den achoimre agus tá feidhm aige maidir le pointe 3.5 den doiciméad aonair.

Athruithe eagarthóireachta

— Cuireadh teidil na n-airteagal san áireamh sa tsonraíocht chun ábhar gach airteagail a shainmhíniú ar bhealach níos fearr.

DOICIMÉAD AONAIR

‘Scalogno di Romagna’

Uimh AE: PGI-IT-1539-AM01 – 11.1.2021

STFC ( ) TGFC (X)

1. Ainm(neacha) [STFC nó TGFC]

‘Scalogno di Romagna’

2. Ballstát nó tríú tír

An Iodáil

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 1.6. Torthaí, glasraí, gránaigh, iad úr nó próiseáilte

3.2. Tuairisc ar an táirge lena mbaineann an t-ainm in (1)

Tagraíonn an tásc ‘Scalogno di Romagna’ go heisiach do bhleibín oinniúin an speicis Allium ascalonicum, éicitíopa Romagna.”

Tá cruth fadaithe cosúil le fleascán ar bhleibín an “Scalogno di Romagna”, le craiceann righin ar an taobh amuigh a bhféadfadh réimse dathanna ó bhuí go crón, odhar, donn nó liath a bheith air, agus is é bán go corcra riabhach an réimse dathanna ar an taobh istigh.

Tá fréamhacha fillte fada agus duilleoga éadroma glasa, barrchaolaithe ar an éicitíopa Romagna.

Nuair a bhaintear iad bíonn na bleibíní nasctha le chéile i nglac agus bíonn fréamhacha líonta éagsúla bleibíní fite fuaite lena chéile.

Bíonn boladh géar astu. Tá blas milis éadrom orthu atá níos cosúla le hoinniún ná le gairleog. Tá a dtréithe aramatacha gar do thréithe fhine na liliaceae agus tá tionchar ag na méideanna móra sulfair a ghlacann siad ón ithir orthu, méis-eilimint atá mar chomhartha sóirt ag a bhlas agus a bholadh.

Itear iad úr nó triomaithe, agus is minic a chaomhnaítear in ola iad.

Leis na saintréithe sin go léir dealaítear ó chineálacha eile seallóide iad.

3.3. Cothú (do tháirgí de bhunús ainmhíoch amháin) agus amhábhair (do tháirgí próiseáilte amháin)

—

3.4. Céimeanna sonracha sa táirgeadh nach mór a chomhlíonadh sa limistéar geografach sainithe

Na céimeanna go léir a bhaineann le “Scalogno di Romagna ”a tháirgeadh go dtí go mbainfear an táirge, ní mór iad a chomhlíonadh go heisiach laistigh den limistéar geografach a shainaithnítear i bpointe 4.

3.5. Rialacha sonracha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe, etc.

Nuair a scaoiltear le haghaidh tomhaltais é, ní mór na saintréithe seo a leanas a bheith ag “Scalogno di Romagna”:

A) táirge úr: — glaca idir 100 g agus 1 kg, iad ceangailte le raifia nó snáithín eile de thionscnamh glasraí.

B) táirge triomaithe: 1) glaca idir 100 g agus 1 kg, iad ceangailte ag an mbun le raifia nó snáithín eile de thionscnamh glasraí. Ní mór na glaca a bheith comhdhéanta de bhleibíní aonchineálacha. Ní mór iad a bheith ceangailte go han-docht os chionn barr an bhleibín, agus na duilleoga a bheith gearrtha 5 cm os cionn an cheangail. 2) glaca de bhleibíní roghnaithe, ar mhéid aonchineálach agus iad bréidithe leis na duilleoga amháin nó le raifia nó snáithín glasra eile. 3) líonta, málaí nó cliathbhoscaí séalaithe: féadfar bleibíní triomaithe ar mhéideanna éagsúla agus gan aon fhréamhacha a phacáil i líonta, i málaí nó i gcliathbhoscaí séalaithe d’ábhar atá oiriúnach do phacáistiú earraí bia, dar meáchan idir 100 g agus 5 kg.

Féadfar na táirgí a thuairiscítear thuas a scaoileadh freisin le haghaidh tomhaltais i bpacáistíocht a dhéantar d’adhmad, de phlaisteach, de pháipéar, de chairtchlár nó d’ábhair ghlasra nádúrtha i gcomhréir leis an reachtaíocht atá i bhfeidhm.

Ceadaítear freisin an táirge a dhíol ag an díolphointe i gcodanna ó phacáistíocht shéalaithe nó ó chliathbhoscaí ar choinníoll gur cuireadh an táirge in urranna sonracha nó i gcoimeádáin shonracha ar a dtaispeántar go soiléir an fhaisnéis chéanna atá riachtanach don phacáistíocht dá dtagraítear sa tsonraíocht táirge.

Féadfar na bleibíní atá beartaithe lena bpróiseáil a sheachadadh ar an mórchóir freisin, i bpacáistí nó i gcoimeádáin a chomhlíonann an reachtaíocht atá i bhfeidhm agus atá marcáilte go soléite agus go sofheicthe ar thaobh amháin ar a laghad leis na focail “Scalogno di Romagna TGFC beartaithe lena próiseáil”.

3.6. Rialacha sonracha maidir le lipéadú an táirge dá dtagraíonn an t-ainm cláraithe

Nuair a chuirtear ar an margadh iad le haghaidh tomhaltais, ní mór “Scalogno di Romagna” a phacáistiú sa chaoi go bhféadfar aon mharcanna sonracha a ghreamú díobh. I ngach cás, ní mór an phacáistíocht a shéalú ionas nach féidir an t-ábhar a bhaint amach gan an phacáistíocht a bhriseadh.

Ní mór clib a bheith ar an bpacáistíocht, ar na bréid nó ar na glaca leis na focail “Scalogno di Romagna”, agus díreach ina dhiaidh sin na focail “Indicazione Geografica Protetta” [Tásc Geografach faoi Chosaint], i gcló den mhéid céanna.

Caithfidh ainm, ainm gnó agus seoladh an phacáisteora, chomh maith leis an ollmheáchan bunaidh, a bheith sa réimse radhairc céanna.

Féadfar na focail “Indicazione Geografica Protetta” a athrá áit ar bith eile ar an gcoimeádán nó ar an lipéad, lena n-áirítear é a athrá mar acrainm I.G.P. [TGFC].

Ní mór an lógó sainiúil thíos a thaispeáint de réir na híomhá grafaí a léirítear.

Ní mór an fhoclaíocht “Arna tháirgeadh san Iodáil” a bheith ann freisin.

4. Sainmhíniú achomair ar an limistéar geografach

Cuimsíonn an limistéar táirgthe an chuid de Réigiún Emilia-Romagna atá oiriúnach do shaothrú Allium ascalonicum agus cuimsíonn sé na bardais seo a leanas:

— Cúige Ravenna: Brisighella, Càsola Valsenio, Castelbolognese, Faenza, Riolo Terme agus Solarolo;

— Cúige Forlì-Cesena: Modigliana agus Tredozio;

— Cúige Bologna: Borgo Tossignano, Casalfiumanese, Castel del Rio, Castel Guelfo di Bologna, Dozza, Fontanelice, Imola agus Mordano.

5. Nasc leis an limistéar geografach

Tá an nasc idir “Scalogno di Romagna” agus an limistéar geografach bunaithe ar cháil an táirge. Tá aithne ar “Scalogno di Romagna” mar éicitíopa seallóide ar leith a bhfuil a saintréithe féin aici atá difriúil le cineálacha eile ar an margadh.

Is talamh chnocach atá oiriúnach chun “Scalogno di Romagna” a fhás, talamh a mbíonn ithreach idir meánuigeach agus créúil aici, í tirim, lán de photaisiam agus d’ábhar orgánach, nochta agus dea-dhraenáilte. Is saintréith iad na hithreacha sin de chuid an droma sléibhe cailce ar a dtugtar “La Vena dei Gessi Romagnola” [Féith Chailce Romagna], a théann trí chuid mhór den limistéar táirgthe agus atá ina shaintréith de chuid an limistéir ar fad, tionchar á imirt aige air agus alcaileacht áirithe á cur sna hithreacha aici ann. Tá aithne ar an dúiche táirgthe mar limistéar spá freisin, áit a bhfuil comhchodanna sulfaracha na hithreach agus an uisce mar shaintréithe de.

Mar sin, tá tionchar ag na tréithe comhshaoil seo sna comhchodanna sulfaracha ar na tréithe aramatacha atá ag teaghlach na liliaceae.

Mar gheall ar fhlóra miocróbach na hithreach ina mbíonn ghníomhaíocht einsímeach leanúnach le linn stórála nó triomaithe, forbraíonn an dea-bholadh milis íogair atá ina shainghné de “Scalogno di Romagna”, ach forbraíonn an boladh géar freisin.

Gné shuntasach de “Scalogno di Romagna” is ea nach ndéanann sí bláthchinn; dá bhrí sin is é athchur na mbleibíní an t-aon mhodh amháin inar féidir é a fhás agus an t-aon mhodh atá údaraithe. De bharr na saintréithe sin coinníodh a dúchas géiniteach an éicitíopa agus a shaintréithe ar leith ar feadh na gcéadta bliain toisc nach mbíonn aon mhalartú nádúrtha pailine ná aon mhalartú pailine le fórsa ar siúl le speicis eile, rud a chiallaíonn nach ndearnadh an tras-síolrú ná na hidirghabhálacha géiniteacha air is gnách do na cineálacha eile ar an margadh.

Níor aimsíodh “Scalogno di Romagna” riamh san fhiántas, rud a chiallaíonn gur shaothraigh na pobail Cheilteacha a thug go Romagna í táirge bunaidh agus barántúil nach bhféadfaí a mhalartú, a mheascadh nó a athsholáthar le haon bhleibín eile de theaghlach na liliacea.

Tá nasc soiléir idir an “Scalogno di Romagna” agus an ceantar áitiúil: a tháirgeoirí, lena n-áirítear iad siúd a fhásann na seallóidí ar chúpla méadar cearnach ina ngairdín cistine féin; a bhuíochas dóibh freisin, níor cailleadh an cumas an bua luachmhar seo a chur ar aghaidh chuig talamh fhlaithiúil Romagna. Tá scileanna na dtáirgeoirí an-tábhachtach freisin maidir leis na bleibíní a roghnú, rud a dhéanann siad ar bhealach an-oilte. Tá cuid de na bleibíní sábháilte beartaithe lena gcaitheamh agus úsáidtear na cinn a bhfuil meánmhéid agus cruth níos cuartha orthu le haghaidh athchurtha, de ghnáth.

Luann roinnt scríbhneoirí an táirge seo, mar shampla Corrado Contoli, a rugadh agus a chónaigh in Lugo. Ina leabhar ón mbliain 1963, “Guida alla veritiera cucina romagnola” [Treoirleabhar d’fhíorchócaireacht Romagna], tá moladh don tseallóid sa chaibidil ar “Bhéilí muiceola” atá ceannródaíoch agus corraitheach. Luann Graziano Pozzetto teistiméireachtaí eile maidir leis an gcur síos ar an táirge agus a úsáid in oidis gan áireamh ón gcéad seo caite ina leabhar “Lo scalogno di Romagna. Cibo per Venere ” [Scalogno di Romagna - Food for Venus], a foilsíodh sa bhliain 2001. Bhain roinnt cócairí áitiúla úsáid as an “Scalogno di Romagna” chun béilí éagsúla a ullmhú, lena n-áirítear Tarcisio Raccagni den iar-bhialann “Gigiolè” i Brisighella; bhí sé mar aidhm aige cócaireacht mheánaoiseach a fháil ar ais sna dinnéir a eagraíodh do na Féilte Meánaoiseacha cáiliúla in Brisighella.

Faightear sleachta ar líne freisin ina ndéantar doiciméadú ar dhea-cháil “Scalogno di Romagna” agus a úsáid mar bhlastán d’ullmhú béilí éagsúla nó arna leasú in ola, ar láithreáin ghréasáin ar nós Giallo Zafferano, La Gazzetta del Gusto, Buonissimo, Geisha Gourmet agus Taccuini Gastrosofici.

Scéal álainn eiseamláireach is ea scéal “Scalogno di Romagna ”, a baineadh amach a bhuí le príomhról an chumainn Proloco di Riolo Terme, cumann a chruthaigh an chéad “Fiera dello Scalogno di Romagna” sa bhliain 1993, féile a bhíonn ar siúl i gcónaí gach bliain ag deireadh mhí Iúil.

Tagairt d’fhoilsiú na sonraíochta

http://www.politicheagricole.it/flex/cm/pages/ServeBLOB.php/L/IT/IDPagina/3

(1) IO L 343, 14.12.2012, lch. 1.